DA Den Europæiske Unions Tidende CE 84/112

(2004/C 84 E/0149)

SKRIFTLIG FORESPØRGSEL E-3904/03

af Roberta Angelilli (UEN) til Kommissionen

(17. december 2003)

Om: Europæisk satellitagentur — Galileo-programmet

Som svar på to tidligere forespørgsler vedrørende det europæiske satellitagentur meddelte Kommissionen den 23. juli 2002 (P-1940/02 (1)), at Galileo-programmets etablerings- og ibrugtagningsfase — efter at programmets indledende udviklingsfase er blevet forvaltet af et fællesforetagende — efter udbud ville blive overdraget til et privat foretagende (koncession). På daværende tidspunkt var der ikke truffet nogen beslutning om en eventuel oprettelse af et europæisk agentur for multimodal satellitnavigation. Det var derfor heller ikke muligt at sige noget om agenturets hjemsted, midler eller antal ansatte. Den 25. februar 2003 svarede Kommissionen på min anden forespørgsel (E-3919/02 (2)) og meddelte, at ansvaret for Galileo-systemets etablerings- og ibrugtagningsfase ville blive overdraget til det private foretagende, der får koncessionen, som herefter på baggrund af sine egne kriterier (effektivitet, omkostninger mv.) vil afgøre, hvor dens forretningssted og driftsmæssige hovedkvarter skal ligge. Kommissionen meddelte i øvrigt, at den i andet halvår af 2003 ville sende et forslag til Rådet og Europa-Parlamentet om oprettelse af en offentligretlig struktur, hvis hjemsted ville blive fastlagt på et senere tidspunkt.

I Italien er der nu fornyet interesse omkring muligheden for at blive hjemsted for agenturet, eftersom fastsættelsen af dette synes at være nært forestående. De offentlige myndigheder i regionen Lazio, provinsen Rom og Rom Kommune samt de interesserede virksomheder og forskere er derfor gået sammen om at underskrive en erklæring til støtte for Roms kandidatur.

Kan Kommissionen på denne baggrund oplyse følgende:

1. Har Kommissionen allerede sendt et forslag til Rådet og Europa-Parlamentet om oprettelse af en offentligretlig struktur? Hvornår offentliggøres udbuddet?

2. Er Kommissionen enig i, at Rom er kvalificeret til at deltage i udbuddet, og hvilke andre europæiske byer har meldt sig som kandidater?

3. Er der fastsat en frist for udpegningen af det europæiske satellitagenturs hjemsted?

4. Hvor meget beløber projektets tildelte ressourcer sig til?

5. Hvordan vurderes de beskæftigelsesmæssige virkninger af projektet?

Svar afgivet på Kommissionens vegne af Loyola de Palacio

(6. februar 2004)

Den 31. juli 2003 forelagde Kommissionen Rådet og Parlamentet et forslag til forordning om forvaltningsstrukturerne for det europæiske program for satellitbaseret radionavigation (3), som i øjeblikket drøftes i disse to institutioner. I forslaget forudses det, at der skal oprettes en tilsynsmyndighed, som vil være systemets koncessionsgivende offentlige struktur.

Fællesforetagendet Galileo, hvis aktiviteter startede midt i 2003, har på sin side i november 2003 lanceret et udbud med henblik på udvælgelsen af den private koncessionshaver, som vil få ansvaret for programmets etablerings-, ibrugtagnings- og driftsfase.

Kommissionen foreslår, at tilsynsmyndigheden får hjemsted i Bruxelles, men der er endnu ikke truffet nogen endelig afgørelse herom. Eftersom den private koncessionshaver endnu ikke er valgt, kan der derfor ikke siges noget om, hvor denne vil få hjemsted.

Kommissionen håber, at forslaget til forordning om de fremtidige forvaltningsstrukturer bliver vedtaget under det irske formandskab, således at tilsynsmyndigheden derefter kan oprettes hurtigst muligt.

Finansieringen af Galileos etablerings-, ibrugtagnings- og driftsfase er ikke fastlagt endeligt, fordi det bl.a. afhænger af, hvor stor en del den private sektor og den fremtidige koncessionshaver hver især skal afholde.

Tilsynsmyndigheden vil skulle beskæftige et begrænset antal personer (færre end 50). Hvad angår koncessionshaveren, foreligger der på nuværende stadium endnu ingen oplysninger herom.

(1) EFT C 301 E af 5.12.2002, s. 249.

(2) EUT C 192 E af 14.8.2003, s. 146.

(3) KOM(2003)471 endelig udg.